Kalevankangas (Mikkeli)

Kalevankangas on Mikkelin kolmas kaupunginosa, jonka nimi vahvistettiin vuonna 1951. Kaupunginosassa toimii Kalevankankaan koulu. 

Kalevankankaalla sijaitsevat Mikkelin merkittävimmät urheilun mahdollistavat paikat, kuten Saimaa Stadiumi -monitoimiareena, Kalevankankaan kaksi jäähallia, useiden kilometrien pituiset pururadat, joissa on talvisin hiihtoladut, Mikkelin ravirata, jossa sijaitsee myös kaksi jalkapallokenttää sekä tennis-, salibandy-, squash- ja kuplahalli.

Luonto 
Metsätyypiltään Kalevankangas on karua tai kuivaa kangasmetsää. Kalevankangasta ja sen lähialueita hallitsi muinoin laaja harjujen kokonaisuus, mikä näkyy maastossa edelleen. Kalevankankaalla esiintyy jääkauden muovaamia suppia. Aluetta ympäröivissä metsissä on hyvin hoidettu ulkoilureittien verkosto, jossa pääsee liikkumaan niin kävellen, juosten, hiihtäen kuin pyöräillenkin. Hanhilammen ympäristössä on n. 30 hehtaarin suojelualue ja luontopolku. Luonnonsuojelualueen vehreät kangasmetsät, joet ja kaunis Hanhilampi luovat hienon kokonaisuuden lähellä Mikkelin keskustaa.

Ulkoilureitit  
Kalevankankaalla on useita valaistuja ulkoilureittivaihtoehtoja, joissa kesäisin voi lenkkeillä ja talvisin hiihtää. Helppoja, keskivaativia ja vaativia hiihtolatuja on yhteensä noin 36 km yhdyslatuineen. Lisäksi talvisin Kalevankankaalta on yhdyslatu Mikkelin Latupirtille.

Talvella on kävelijöille ja pyöräilijöille seuraavat monikäyttöreitit: Nallepolku 2,8 km, Otson oikaisu 4,2 km ja Karhun kiertämä 6,2 km. Hanhilammen ympäri kulkee lisäksi noin 3 km:n mittainen Kalevankankaan luontopolku.

Liikunta ja tapahtumat 
Saimaa Stadiumi -monitoimiareena Kalevankankaalla mahdollistaa monenlaista toimintaa liikuntaan, urheiluun ja tapahtumiin. Areenan muunneltavat tilat mahdollistavatkin myös kulttuuritapahtumien, messujen ja hyvinvointipalveluiden järjestämisen. Areenan varustelussa on huomioitu SM- ja maailmanliigatasoiset urheilutapahtumat sekä maaottelut.

Kalevankankaan kuntoportaat sijaitsevat Kalevankankaan entisessä mäkimontussa, molemmin puolin monttua. Askelmat ovat kestävää lehtikuusilankkua ja portaiden molemmilla reunoilla ovat kaiteet. Askelmia leveämmissä, rinnakkaisen kulun mahdollistavissa portaissa on 82, kapeammissa puolestaan 94 kappaletta.

Kansainvälisiä St Michel -raveja on juostu Kalevankankaalla vuodesta 1981 alkaen. St Michel on vuosien varrella kasvattanut suosiotaan yhtenä ravikesän päätapahtumista ja yksistään St Michel -viikonlopun ainutlaatuinen tunnelma on kansainvälisesti tunnettu.

Mikkelin Frisbeegolfpuisto sijaitsee Siekkilän vanhalla ampumarata-alueella ja se soveltuu sekä kilpa- että vapaa-ajan käyttöön. 32-väyläisen radan käyttö on maksutonta, eikä ennakkovarausta tarvita.

Yritystoiminta  
Aktiivinen tutkimus- ja kehittämistoiminta on edellytys kasvuhakuiselle liiketoiminnalle. Kalevankankaalla panostetaan hyvinvointipalveluihin ja hyvinvoinnin edistämiseen liittyvään tutkimus- ja kehitystoimintaan. Alueella toimii maan suurimman TKI-ammattikorkeakoulun Xamkin yksikkö Active Life Lab. Aktiivinen hanketoiminta ja laaja yhteistyöverkosto tähtäävät alueen yritysten menestymiseen.

Kalevankankaalla sijaitsee opetustoimintaa varhaiskasvatuksesta korkeakouluun. Innovatiiviset opiskelijat ovat yrityksille tärkeitä voimavaroja toiminnan kehittämisessä. Saimaa Stadiumilla toimivat Xamkin Wellbeing Management- sekä Dataperustaisten hyvinvointipalvelujen kehittämisen (YAMK) koulutusohjelmat. Xamkin, Mikkelin kaupungin ja Esedun lisäksi aluetta hyödyntävät oppimisympäristönä myös monet muut toimijat.

Lähteet